ЧИТАЛИЋИ 2017.

Незаборављени великани нашег краја

***'Књига коју смо прочитали,***

***а из ње нисмо ништа забиљежили,***

***непрочитана је књига.***

 А. Албалат

 Смотра школа учесница пројекта „Читалићи“ за 2017. годину одржана је 1. јуна 2017. године у Дјечијем позоришту Републике Српске. Овогодишња тема пројекта била је „Незаборављени великани нашег краја“. Пројекат „Читалићи“ и његови аутори нам долазе са југа Србије, из града Алексинца, с циљем да развијање и његовање љубави према књизи и читалаштву никад не престане.

 У нашој школи пројекат се реализује већ трећи пут заредом, а ове године је било укључено десет школа из Републике Српске. Активности у оквиру пројекта су трајале током читаве школске године.

 Уз велику и несебичну подршку и помоћ учитељица и наставника, ученици од другог до деветог разреда су израђивали **Читалачке дневнике** који су били посвећени великанима нашег краја: Петру Кочићу, Насихи Капиџић Хаџић, Влади Милошевићу, Влади Зељковићу, Ђури Дамјановићу, Адему Ћејвану, Бранку Ћопићу, Васи Пелагићу, Слободану Драгашу, Жики Пећарићу.

 Наши великини, не само да су описани у Читалачким дневницима, него су и осликани у оквиру Ликовне секције, тако да су штанд красили њихови **Портрети**.

 Да штанд буде још љепши и богатији, велики труд је уложила Креативна секција. Поред беџева, радова на дрвету и школских ознака, урађена је **Књига великана** у којој су описани и сликовито приказани животи и дјела великана нашег краја.

 Чланови Библиотечке секције „Мали библиотекари“ су дали све од себе да се активности у оквиру пројекта организују и реализују.

 У оквиру завршног представљања на сцени Дјечијег позоришта наступили су чланови нашег Драмског студија „Плава звезда“ са колажном представом „Врбас памти“.

 *Бањалука је град кроз који вијековима хучи Врбас. Колико ли је догађаја само запамтила ова чудесна ријека ударајући у зидине монументалног Кастела! Када би могла да прича, исплела би поново животе свих људи који су на неки начин обиљежили наш град. Зато, срећни смо што жила куцавица нашег града чува све значајне моменте у својим таласима, вировима и врбацима као духовни тестамент наше прошлости којом се и вечерас поносимо. Памтиће Врбас и ово вече, баш као и ученици ЈУ ОШ "Иво Андрић" Бањалука!*

Драмски студио „Плава звезда“

 Такође, пројекат „Читалићи“ чини низ активности у току школске године као што су манифестације и приредбе посвећене Петру Кочићу, радионице читања и креативног писања, обиљежавање значајних датуме, те посјета Дјечијој библиотеци.